Η **Ιουδήθ**, γερμ.: *Judith*, τσεχικά: Jitka ze Schweinfurtu / in old Czech: Jitka ze Svinibrodu‎‎, (πριν από το 1003 – 2 Αυγούστου 1058) από τον Οίκο των Λεοπολδιδών-Σβάινφουρτ ήταν δουκική σύζυγος της Βοημίας από το 1034 έως το 1055, με τον γάμο της με τον Μπρέτισλαβ Α΄ των Πρεμυσλιδών δούκα της Βοημίας.

Καταγωγή
--------

Οι γονείς της ήταν ο Ερρίκος των Σβάινφουρτ (απεβ. 1017), μάργραβος στο Βαυαρικό *Νόρντγκαου*  και η Γκέρμπεργκα των Κορραδιδών, κόρη τού Χέρμπερτ κόμη τού Βέτεραου. Ο μάργραβος Ερρίκος και ο πατέρας του Μπέρτολντ μπορεί να ήταν απόγονοι τού Aρνούλφου Α΄ δούκα της Βαυαρίας και έτσι μέλη της δυναστείας των Λεοπολδιδών. Ο αδελφός (ή ανιψιός) τού Μπέρτολντ, ο Λεοπόλδος Α΄ μάργραβος της Αυστρίας έγινε γενάρχης του Νεότερου Οίκου του Μπάμπενμπεργκ. Η Ιουδήθ ανατράφηκε στο γυναικείο μοναστήρι, που είχε ιδρύσει η οικογένειά της στο Σβάινφουρτ.

Μπρέτισλαβ και Γίτκα
--------------------

 Ο Μπρέτισλαβ απάγει την Ιουδήθ, *Χρονικό του Νταλίμιλ.*
Σύμφωνα με τον Φράντισεκ Παλάσκυ, ο νεαρός πρίγκιπας Μπρέτισλαβ των Πρεμυσλιδών, γιος τού Όλντριχ δούκα της Βοημίας, στο δρόμο του προς την αυλή τού βασιλιά Κορράδου Β΄ της Γερμανίας το 1029, πέρασε από το Σβάινφουρτ, όπου συνάντησε την Ιουδήθ και την ερωτεύτηκε αμέσως.

Ο δούκας Όλντριχ είχε σφυρηλατήσει μία συμμαχία με τον βασιλιά Ερρίκο Β΄ της Γερμανίας, για να καθαιρέσει τους μεγαλύτερους αδελφούς του Μπολέσλαο Γ΄ και Γιαρομίρ. Μπόρεσε επίσης να ανακαταλάβει μεγάλα εδάφη της Μοραβίας, που κατείχε ο Πολωνός δούκας Μπλέσλαφ Α΄ ο Γενναίος μέχρι το 1019. Ως εκ τούτου, ο Όλντριχ δεν ήταν αντίθετος με το να επιβεβαιώσει την καλή του σχέση με τους Γερμανούς ευγενείς, μέσω ενός γάμου με την Ιουδήθ.

Η όμορφη Ιουδήθ ήταν μία επιθυμητή νύφη, ωστόσο ο Μπρέτισλαβ ήταν νόθος από τη συνεύρεση τού Όλτριχ με την κόρη του αγρότη Μποζένα. Οι συγγενείς της Ιουδήθ ήταν πολύ υπερήφανοι για την ευγενή καταγωγή τους, περιπλέκοντας έτσι την προοπτική τού γάμου του Μπρέτισλαβ με την μεγαλόσωμη Ιουδήθ. Ο νεαρός έλυσε το πρόβλημα με τον δικό του τρόπο, εισχωρώντας κρυφά στο μοναστήρι και απήγαγε την Ιουδήθ σε μία άγρια επιδρομή έξω από το Σβάινφουρτ, σπάζοντας κλειδαριές και αλυσίδες με το σπαθί του.  Ο Μπρέτισλαβ δεν τιμωρήθηκε ποτέ για το έγκλημα. Αυτός και η Ιουδήθ εγκαταστάθηκαν στο Όλομοουτς της Μοραβίας.

Ο Μπρέτισλαβ νυμφεύτηκε την Ιουδήθ λίγο αργότερα. Ο πρώτος τους γιος Σπυτίνιεφ (Β΄) γεννήθηκε μετά από σχεδόν δέκα χρόνια (που οδήγησε στην υπόθεση ότι η απαγωγή συνέβη το 1029), αν και η Ιουδήθ μπορεί να είχε γεννήσει κόρες, πριν από τον πρώτο της γιο.

Εξορία στην Ουγγαρία
--------------------

Μετά το τέλος τού Μπρέτισλαβ το 1055, η Ιουδήθ εκδιώχθηκε από τον γιο της Σπυτίνιφ Β΄ από τη Βοημία, όπως πολλοί άλλοι Γερμανοί, και μετακόμισε στο βασίλειο της Ουγγαρίας με τον μικρότερο γιο της Βρατίσλαο (Β΄). Στην Ουγγαρία μπορεί να παντρεύτηκε σε δεύτερο γάμο τον πρώην βασιλιά Πιέτρο Ορσέολο της Ουγγαρίας, ο οποίος είχε καθαιρεθεί το 1046. Η Ιουδήθ απεβίωσε το 1058 και το λείψανό της μεταφέρθηκε στον καθεδρικό ναό τού Αγίου Βίτου στην Πράγα.

Υστεροφημία
-----------

 To "πέταλο της Ιουδήθ" στο Σβάινφουρτ.
Ο γάμος τού Μπρέτισλαβ και της Ιουδήθ διαιωνίστηκε στο θεατρικό έργο *Μπρέτισλαους (*επίσης *Μπρέτισλαβ) και Γίτκα*, που γράφτηκε από τον Τσέχο συγγραφέα Jan Campanus Vodňanský (1572–1622) το 1614. Η παράσταση τότε απαγορεύτηκε, καθώς θεωρήθηκε επιζήμια για τη φήμη των μοναρχών της Βοημίας. Σύμφωνα με το μύθο, η Ιουδήθ/Γιούντιτ κατά τη διάρκεια της απαγωγής της έχασε ένα παπούτσι, όταν το άλογο τού Μπρέτισλαβ κάλπαζε στην κατηφόρα από το μοναστήρι Σβάινφουρτ. Από τον 19ο αι. μία λιθόδμητη σπηλιά με ένα πέτρινο παπούτσι σηματοδοτεί την τοποθεσία.

Παραπομπές
----------

1. ↑  «Encyklopedie dějin města Brna» (Τσεχικά) 37. Ανακτήθηκε στις 11  Μαΐου 2020.
2. 1 2 3  Herwig Wolfram, *Conrad II, 990-1039: Emperor of Three Kingdoms*, transl. Denise A. Kaiser, (The Pennsylvania State University Press, 2006), 226.

Βιβλιογραφία
------------

* Barbara Krzemienska *Břetislav I. - Čechy a střední Ευρώπη v prvé polovině XI. století*. Πράχα : Garamond, 1999.
* Josef Žemlička *Čechy v době knížecí 1044–1198*. Πράχα : NLN, 2002. 660 s.(ISBN 80-7106-196-4).

Εξωτερικοί σύνδεσμοι
--------------------

* Πολυμέσα σχετικά με το θέμα  Judith of Schweinfurt στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 210991137
* ISNI: 0000 0001 3890 3692
* GND: 12089243X
* NKC: xx0143356

 |

 |